Duisende vakante poste lê staatsdiens lam(Argieffoto) Teen einde verlede jaar was daar presies 166 365 vakante poste – boonop reeds gefinansier – in die staatsdiens. Meer as ŉ driekwart hiervan was in provinsiale staatsdepartemente. Waarom dan, vra die DA, word die poste nie gevul nie. Die minister van staatsdiens en administrasie het in antwoord op ŉ parlementêre vraag van die opposisieparty gesê dat begrotingsbeperkings en die herprioritisering van geld wat bedoel is om vakante poste te vul maar net enkele van die uitdagings is waarvoor die staat te staan kom. “Interne en eksterne administratiewe struikelblokke” vertraag boonop die finalisering van aanstellings terwyl mededinging uit die private sektor ongetwyfeld ŉ rol speel in die groot aantal vakante poste in die staatsdiens. Altesame 31 062 van die vakante poste in die staatsdiens was teen 31 Desember 2022 in die Oos-Kaap, gevolg deur Gauteng met 23 687 poste en KwaZulu-Natal met 22 267 poste. Dr. Mimmy Gondwe, die DA se adjunkskaduminister van staatsdiens en administrasie, sê die vakante poste lê dienslewering lam. ŉ Hoë vakaturekoers in die staatsdiens is boonop strydig met enige beweerde pogings om die diens te professionaliseer omdat ŉ deel van die professionele status van die staatsdiens juis die vereiste is dat staatsdepartemente hul vakaturekoers so laag moontlik moet hou, sê sy. Gondwe sê dit is kommerwekkend aangesien ŉ vakante en gefinansierde pos ingevolge die staatsdiensregulasies binne ses maande geadverteer moet word nadat dit vakant geraak het. Die pos moet ook binne 12 maande gevul word. Volgens Gondwe is die vertragings met die vul van sommige van hierdie vakante gefinansierde poste deur staatsdepartemente heel moontlik direk strydig met regulasies. Die DA het daarom nou opvolgvrae aan die departement gerig om vas te stel presies hoe lank die poste vakant is en in watter nasionale en provinsiale departemente hierdie vakante gefinansierde poste is. “Met die voortgesette verswakking van lede van die publiek se vertroue in die regering se vermoë om doeltreffende gehaltedienste te lewer, is dit ontstellend dat staatsdepartemente sukkel om vakante poste te vul, veral vakante gefinansierde poste,” sê Gondwe.